**Svein Tore Bergestuen** (født 19. april 1974 på Jevnaker) er en norsk kommunikasjonsrådgiver, forfatter og foredragsholder. 

I perioden 2015-2016 var han politisk rådgiver for Arbeiderpartiets nestleder Hadia Tajik. Før det kom han fra stillingen som seniorpartner i konsulentselskapet Varde Hartmark. Han har tidligere arbeidet som kommunikasjonsdirektør, kommunikasjonsrådgiver, journalist og programleder. Han har også være fjellklatrer-instruktør.

Biografi
--------

Bergestuen har grunnfag i sosiologi og psykologi fra Universitetet i Bergen. Han startet som reporter i TV 2 i 1995. Han ble så programleder for *Sytten Tretti* på P4 i 2000. I 2004 ledet han aktualitetsprogrammet *19:30* på TVNorge som ble tatt av etter 40 sendinger gjennom ti uker. Deretter arbeidet han ett år i Amnesty International Norge før han begynte som programleder for *Nyhetspuls 17* i Kanal 24. I mars 2006 ble han ansatt som nyhetsredaktør i nyhetsmagasinet *Ny Tid*. I 2007 var han tilbake som programleder for Kanal 24s morgensending. I 2008 gikk han fra jobben som programleder i Kanal 24s morgensending *Bergestuen DIREKTE*, for å bli informasjonsrådgiver i Geelmuyden.Kiese. Fra høsten 2010 til 2014 satt han i TVNorges ledergruppe som kommunikasjonsdirektør. 

Bergestuen var perioden 2006–2011 gift med artisten og programlederen Berit Boman. Før det var han gift med TV 2-journalist Åse Linda Tynning, ekteskapet ble avsluttet i 2004. Begge hadde da etternavnet Tynning-Bergestuen. Han er også utdannet klatreinstruktør og driver med fjellklatring.

I 2008 utga Bergestuen boken *Slike menn forlater ikke konene sine* (Kagge forlag), en roman med utroskap som tema. I 2009 ga han ut dokumentarboken *Radiokrigen* (Font) sammen med Bjørn Eckblad og i 2012 skrev han dobbelbiografien om alpinistene Kjetil André Aamodt og Lasse Kjus, *Aamodt og Kjus. 35 år som konkurrenter. Og brødre.* (Kagge forlag) og i 2014 ga han ut *Norges 100 største sportsøyeblikk*,(Kagge forlag) sammen med sportsjournalist Morten Stokstad. I 2018 ga han ut boka *I krig og ensomhet* (Kagge forlag) om krigsfotografen Harald Henden. Bergestuen var også fast foreleser ved Institutt for Journalistikk i Fredrikstad.

Fra 2011 har han vært ordstyrer på den internasjonale pressekonferansen til Nobels fredspriskonsert, hvor skuespillere som Helen Mirren, Sarah Jessica Parker, Gerard Butler og Claire Danes har vært programledere. Fra (2016) driver han rådgivning i eget selskap.

Sammen med Eva Sannum og Christian Lyder Marstrander begynte han i 2020 som programleder i podkast-serien *Tut & Mediekjør* som fokuserer på presseetikk.

Referanser
----------

1. ↑   VG, Atle Jørstad Wergeland, «Slutt mellom Bergestuen og Boman», utgitt 16. august 2011, besøkt 1. juli 2020, «TVNorge-direktør Svein Tore Bergestuen (37) og musiker og tidligere programleder Berit Boman (42) flytter fra hverandre og tar ut separasjon etter fem års ekteskap. ... Paret giftet seg i 2006 og har ett barn sammen.»[Hentet fra Wikidata]
2. ↑  Skarvø, Melgård, Lars Joakim, Marie (2018). *Arbeiderpartiet - Alle skal ned*. Kagge. s. 65. ISBN 9788248922360.
3. ↑  Atle Jørstad Wergeland (16. august 2011). «Slutt mellom Bergestuen og Boman». *www.vg.no* **(norsk)**. Besøkt 1. juli 2020. «TVNorge-direktør Svein Tore Bergestuen (37) og musiker og tidligere programleder Berit Boman (42) flytter fra hverandre og tar ut separasjon etter fem års ekteskap. ... Paret giftet seg i 2006 og har ett barn sammen.»
4. ↑  Janne Jensen Sundelius (4. oktober 2012). «Kjendisdatter tar «Norske Talenter» med storm». *www.tv2.no* **(norsk)**. Besøkt 1. juli 2020. «En av disse, Fredrikke Tynning-Bergestuen (12), er datteren til TV 2s Åse Linda Tynning og TVNorges kommunikasjonsdirektør, Svein Tore Bergestuen. De to var gift fram til 2004.»
5. ↑  «Slike menn forlater ikke konene sine». *Tanum.no*. Besøkt 25. september 2020.
6. ↑  «Radiokrigen». *Tanum.no*. Besøkt 25. september 2020.
7. ↑  «Aamodt og Kjus 35 år som konkurrenter. Og brødre.». *Tanum.no*. Besøkt 25. september 2020.
8. ↑  «Norges 100 største sportsøyeblikk». *Tanum.no*. Besøkt 25. september 2020.
9. ↑  «I krig og ensomhet – Krigsfotografen Harald Henden». *Tanum.no*. Besøkt 25. september 2020.
10. ↑  Vil gi presse­etikk til folket med pod­kasten «Tut & Medie­kjør». m24. Besøkt 19. februar 2021.

Eksterne lenker
---------------

* (no) Svein Tore Bergestuens nettsted

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI **·** SUDOC
 |